P9_TA(2022)0202

Politika tal-kompetizzjoni – rapport annwali 2021

Riżoluzzjoni tal-Parlament Ewropew tal-5 ta' Mejju 2022 dwar il-politika tal-kompetizzjoni – rapport annwali 2021 (2021/2185(INI))

(2022/C 465/11)

Il-Parlament Ewropew,

— wara li kkunsidra t-Trattat dwar il-Funzjonament tal-Unjoni Ewropea, b'mod partikolari l-Artikoli 101 sa 109 tiegħu,

— wara li kkunsidra r-regoli, il-linji gwida, ir-riżoluzzjonijiet, il-konsultazzjonijiet pubbliċi, il-komunikazzjonijiet u d-dokumenti rilevanti tal-Kummissjoni dwar is-suġġett tal-kompetizzjoni,

— wara li kkunsidra r-rapport tal-Kummissjoni tas-7 ta' Lulju 2021 dwar il-Politika tal-Kompetizzjoni 2020 (COM(2021)0373) u d-dokument ta' ħidma tal-persunal tal-Kummissjoni ppubblikat bħala dokument ta' sostenn fl-istess data (SWD(2021)0177),

— wara li kkunsidra r-riżoluzzjoni tiegħu tad-9 ta' Ġunju 2021 dwar il-politika tal-kompetizzjoni – rapport annwali 2020 (1),

— wara li kkunsidra l-Opinjoni tal-Kumitat Ewropew tar-Reġjuni ECON-VII/015 għar-rapport tal-Kummissjoni tas-7 ta' Lulju 2021 dwar il-politika tal-kompetizzjoni 2020 (COM(2021)0373),

— wara li kkunsidra s-segwitu tal-Kummissjoni għar-riżoluzzjoni tal-Parlament tat-18 ta' Ġunju 2020 dwar il-politika tal-kompetizzjoni – rapport annwali 2019 (2),

— wara li kkunsidra l-komunikazzjonijiet tal-Kummissjoni tad-19 ta' Marzu 2020, tat-3 ta' April 2020, tat-8 ta' Mejju 2020, tad-29 ta' Ġunju 2020, tat-13 ta' Ottubru 2020, tat-28 ta' Jannar 2021 u tat-18 ta' Novembru 2021 dwar qafas temporanju għall-miżuri ta' għajnuna mill-Istat biex jingħata sostenn lill-ekonomija matul it-tifqigħa preżenti tal-COVID-19 (C(2021)8442),

— wara li kkunsidra l-proposta tal-Kummissjoni tal-5 ta' Mejju 2021 għal regolament tal-Parlament Ewropew u tal-Kunsill dwar sussidji barranin li joħolqu distorsjoni fis-suq intern (COM(2021)0223),

— wara li kkunsidra l-ewwel rapport annwali tal-Kummissjoni dwar l-iskrinjar tal-investimenti diretti barranin fl-Unjoni tat-23 ta' Novembru 2021 (3),

— wara li kkunsidra l-pakkett regolatorju inklużi l-proposti tal-Kummissjoni tal-15 ta' Diċembru 2020 għal regolament tal-Parlament Ewropew u tal-Kunsill dwar Suq Intern għas-Servizzi Diġitali (l-Att dwar is-Servizzi Diġitali) (COM(2020)0825) u dwar swieq kontestabbli u ġusti fis-settur diġitali (l-Att dwar is-Swieq Diġitali) (COM(2020)0842),

— wara li kkunsidra d-Direttiva (UE) 2019/1 tal-Parlament Ewropew u tal-Kunsill tal-11 ta' Diċembru 2018 sabiex l-awtoritajiet tal-kompetizzjoni tal-Istati Membri jingħataw setgħat biex ikunu inforzaturi aktar effettivi, u biex jiġi żgurat il-funzjonament tajjeb tas-suq intern (4),

— wara li kkunsidra d-dokument ta' ħidma tal-persunal tal-Kummissjoni tat-12 ta' Lulju 2021 dwar l-evalwazzjoni tal-avviż tal-Kummissjoni dwar id-definizzjoni ta' suq rilevanti għall-finijiet tad-dritt tal-kompetizzjoni tal-Komunità tad-9 ta' Diċembru 1997 (SWD(2021)0199),

— wara li kkunsidra l-istudju ta' appoġġ li jakkumpanja l-evalwazzjoni tal-avviż tal-Kummissjoni dwar id-definizzjoni tas-suq rilevanti għall-finijiet tad-dritt tal-kompetizzjoni tal-Komunità, ikkummissjonat mid-Direttorat Ġenerali għall-Kompetizzjoni (DĠ COMP) tal-Kummissjoni u ppubblikat f'Ġunju 2021 (5),

— wara li kkunsidra r-rapport speċjali tal-konsulenti bit-titolu “Competition policy for the digital era” (Il-Politika tal-Kompetizzjoni għall-Era Diġitali) ikkummissjonat mid-DĠ COMP u ppubblikat fl-2019 (6),

— wara li kkunsidra r-rapport bit-titolu “Consumer vulnerability across key markets in the European Union” (Il-vulnerabbiltà tal-konsumatur fis-swieq ewlenin fl-Unjoni Ewropea), prodott għad-Direttorat Ġenerali tal-Kummissjoni għall-Ġustizzja u l-Konsumaturi (7) u ppubblikat fl-2016,

— wara li kkunsidra l-komunikazzjoni tal-Kummissjoni tat-18 ta' Novembru 2021 dwar politika ta' kompetizzjoni adattata għal sfidi ġodda (COM(2021)0713) u l-anness tagħha,

— wara li kkunsidra l-komunikazzjoni u l-pjan direzzjonali tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640),

— wara li kkunsidra r-Regolament (UE) 2021/1119 tal-Parlament Ewropew u tal-Kunsill tat-30 ta' Ġunju 2021 li jistabbilixxi l-qafas biex tinkiseb in-newtralità klimatika u li jemenda r-Regolamenti (KE) Nru 401/2009 u (UE) 2018/1999 (“il-Liġi Ewropea dwar il-Klima”) (8),

— wara li kkunsidra l-komunikazzjoni tal-Kummissjoni tal-21 ta' Diċembru 2021 dwar il-Linji Gwida dwar l-għajnuna mill-Istat għall-klima, il-protezzjoni tal-ambjent u l-enerġija għall-2022 (9),

— wara li kkunsidra l-komunikazzjoni tal-Kummissjoni tas-6 ta' Diċembru 2021 dwar il-linji gwida dwar l-għajnuna mill-Istat biex tippromwovi investimenti ta' finanzjament ta' riskju (10),

— wara li kkunsidra l-komunikazzjoni tal-Kummissjoni tad-9 ta' Diċembru 2021 dwar il-Linji Gwida dwar l-applikazzjoni tad-dritt tal-kompetizzjoni tal-UE għal ftehimiet kollettivi rigward il-kundizzjonijiet tax-xogħol ta' persuni li jaħdmu għal rashom u waħedhom (C(2021)8838),

— wara li kkunsidra l-komunikazzjoni tal-Kummissjoni tal-10 ta' Marzu 2020, bit-titolu “Strateġija Industrijali Ġdida għall-Ewropa” (COM(2020)0102) kif ukoll il-komunikazzjoni tagħha tal-5 ta' Mejju 2021 li taġġorna l-imsemmija strateġija (COM(2021)0350),

— wara li kkunsidra r-Regolament tal-Kummissjoni (UE) 2021/1237 tat-23 ta' Lulju 2021 li jemenda r-Regolament (UE) Nru 651/2014 li jiddikjara ċerti kategoriji ta' għajnuna bħala kompatibbli mas-suq intern skont l-Artikoli 107 u 108 tat-Trattat (11),

— wara li kkunsidra l-komunikazzjoni lill-Kummissjoni tal-21 ta' Diċembru 2021 dwar l-approvazzjoni tal-kontenut ta' abbozz għal komunikazzjoni tal-Kummissjoni dwar il-linji gwida dwar l-għajnuna mill-Istat għall-klima, il-protezzjoni tal-ambjent u l-enerġija għall-2022 (C(2021)9817),

— wara li kkunsidra r-riżoluzzjoni tiegħu tal-21 ta' Ottubru 2021 dwar il-linji gwida fir-rigward tal-għajnuna mill-Istat għall-klima, l-enerġija u l-ambjent (CEEAG) (12),

— wara li kkunsidra r-Rapport Speċjali Nru 24/2020 tal-Qorti Ewropea tal-Awdituri (QEA) bit-titolu “Il-kontroll tal-fużjonijiet fl-UE u l-proċedimenti tal-antitrust tal-Kummissjoni: jeħtieġ li tiżdied is-sorveljanza tas-swieq”,

— wara li kkunsidra l-komunikazzjoni tal-Kummissjoni tas-26 ta' Marzu 2021 bit-titolu “Gwida dwar l-applikazzjoni tal-mekkaniżmu ta' referenza stabbilit fl-Artikolu 22 tar-Regolament dwar l-Għaqdiet għal ċerti kategoriji ta' każijiet” (C(2021)1959),

— wara li kkunsidra l-komunikazzjoni tal-Kummissjoni tad-9 ta' Lulju 2021 dwar l-approvazzjoni tal-kontenut ta' abbozz għal regolament tal-Kummissjoni dwar l-applikazzjoni tal-Artikolu 101(3) tat-Trattat dwar il-Funzjonament tal-Unjoni Ewropea għal kategoriji ta' ftehimiet vertikali u prattiki miftiehma (C(2021)5026) u l-anness tiegħu, u l-anness tal-komunikazzjoni tal-Kummissjoni tad-9 ta' Lulju 2021 dwar l-avviż tal-Kummissjoni dwar linji gwida dwar restrizzjonijiet vertikali (C(2021)5038),

— wara li kkunsidra l-proposta tal-Kummissjoni tal-14 ta' Lulju 2021 għal regolament tal-Parlament Ewropew u tal-Kunsill li jistabbilixxi mekkaniżmu ta' aġġustament tal-karbonju fil-fruntiera (COM(2021)0564),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjoni tal-Kumitat għas-Suq Intern u l-Ħarsien tal-Konsumatur,

— wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0064/2022),

A. billi l-politika tal-kompetizzjoni tal-UE għandha rwol kruċjali – speċjalment fi żminijiet ta' inċertezza u trasformazzjoni doppja – fl-iżgurar ta' kompetizzjoni effettiva biex tinkoraġġixxi l-innovazzjoni, il-ħolqien tal-impjiegi, it-tkabbir, il-kompetittività u l-intraprenditorija, tistabbilixxi kundizzjonijiet ekonomiċi ġusti, b'mod partikolari billi tixpruna l-innovazzjoni li tgħin biex jiġu żviluppati teknoloġiji ġodda li jistgħu mbagħad jgħinuna nagħmlu aktar, filwaqt li jikkawżaw inqas ħsara lill-ambjent, u tiġi promossa allokazzjoni effiċjenti tar-riżorsi, tipprovdi għażla akbar u prezzijiet ġusti għall-konsumaturi, u trawwem ir-reżiljenza tas-suq uniku;

B. billi l-għan tal-politika tal-kompetizzjoni tal-Unjoni huwa li tiżgura li tiġi ssalvagwardjata l-kompetizzjoni fis-suq intern; billi l-politika tal-kompetizzjoni għandha impatt li ma jistax jiġi miċħud fuq l-interessi ekonomiċi speċifiċi tal-utenti finali li jixtru oġġetti jew servizzi;

C. billi l-Kummissjoni rreaġixxiet minnufih għat-tifqigħa tal-kriżi tal-COVID-19 billi adottat regoli tal-kompetizzjoni speċjali li għandhom jibqgħu temporanji;

D. billi l-politika tal-kompetizzjoni trid tistimula lin-negozji biex jinvestu u jużaw infrastruttura u għodod diġitali aktar avvanzati (eż. teknoloġija cloud, mikroproċessuri u intelliġenza artifiċjali) u teknoloġiji tal-manifattura li jniġġsu inqas u li huma aktar effiċjenti;

E. billi l-Kummissjoni teħtieġ sett xieraq u effettiv ta' strumenti, metodi u għodda biex tiżgura l-infurzar strett tal-politika tal-kompetizzjoni u tinforza r-regoli tal-kompetizzjoni u tiżgura kif xieraq l-implimentazzjoni uniformi tagħhom, u b'hekk tikkontribwixxi għal prijoritajiet ta' politika ewlenin; billi l-Kummissjoni jeħtieġ li taġixxi b'mod imparzjali u oġġettiv sabiex tippreserva l-kredibbiltà tal-politika tal-kompetizzjoni tal-UE;

F. billi huwa essenzjali qafas regolatorju xieraq għall-politika tal-kompetizzjoni biex is-suq tal-UE kollu kemm hu, isir aktar attraenti għall-kumpaniji u l-investituri internazzjonali li jkunu jixtiequ joperaw fl-UE, kif ukoll biex tiġi promossa nisġa produttiva tal-UE aktar soda u l-ħolqien tal-impjiegi fl-Unjoni;

G. billi l-indipendenza politika tal-awtoritajiet nazzjonali tal-kompetizzjoni hija tal-akbar importanza fl-iżgurar tal-imparzjalità u l-kredibbiltà tal-politika tal-kompetizzjoni;

H. billi rikonċiljazzjoni bbilanċjata tar-regoli tal-kompetizzjoni tal-Unjoni mal-politiki industrijali u kummerċjali internazzjonali tagħha hija essenzjali biex jiġu rilokati l-attivitajiet tal-katina tal-valur u tissaħħaħ il-kompetittività globali;

I. billi s-swieq diġitali qed isiru aktar ikkonċentrati u qed jippreżentaw ir-riskju li juru livelli aktar baxxi ta' investiment fl-innovazzjoni u tfixkil ġenerali bħala konsegwenza tad-dinamika tas-suq li qed tiddeterjora u saħħa akbar fis-suq;

J. billi l-prezzijiet tal-komoditajiet tal-enerġija laħqu livelli għoljin mingħajr preċedent fl-Ewropa bil-prezzijiet tal-gass matul il-ħarifa tal-2021 isiru 400 % aktar għaljin mir-rebbiegħa tal-istess sena, fost l-oħrajn minħabba n-nuqqas ta' kompetizzjoni globali fis-suq tal-provvista tal-gass;

K. billi l-politika tal-kompetizzjoni tal-UE għandha tkun adatta għat-tranżizzjoni doppja sostenibbli;

L. billi l-iskambju u l-kooperazzjoni internazzjonali huma essenzjali biex jinkisbu kundizzjonijiet ekwivalenti globali u kompetittivi; billi l-politika tal-kompetizzjoni Ewropea trid tkun l-appoġġ li tiggarantixxi l-integrità u r-reżiljenza tas-suq uniku, filwaqt li tikkontribwixxi għall-kisba tal-prijoritajiet tal-Unjoni, b'mod partikolari billi tiffaċilita t-tranżizzjoni doppja diġitali u ekoloġika b'mod koordinat;

M. billi l-kooperazzjoni internazzjonali u strumenti ġodda bħar-Regolament dwar is-Sussidji Barranin huma essenzjali biex jiġi żgurat li pajjiżi mhux tal-UE jiġu diżinċentivati milli jissussidjaw b'mod distort impriżi li huma attivi fl-Unjoni, f'konformità mar-regoli tas-suq uniku, li jipprojbixxu prattiki bħal dawn min-naħa tal-Istati Membri u n-negozji tal-UE; billi l-UE għandha tosserva u timmonitorja mill-qrib il-politiki u l-prattiki ta' pajjiżi u entitajiet mhux tal-UE f'dan ir-rigward;

N. billi hemm il-ħtieġa ta' koordinazzjoni msaħħa hija bejn l-għanijiet politiċi tal-Unjoni fil-qafas tal-Patt Ekoloġiku u l-Ftehim ta' Pariġi min-naħa waħda u r-regoli tal-kompetizzjoni min-naħa l-oħra;

Kunsiderazzjonijiet ġenerali

1. Jenfasizza li l-isfidi li jirriżultaw mill-pandemija tal-COVID-19 jeħtieġ li jitqiesu b'mod adegwat u li l-prinċipju ta' gwida għandu jkun it-tneħħija gradwali raġonevoli ta' miżuri speċifiċi ta' appoġġ b'mod progressiv u proporzjonat, filwaqt li tiġi żgurata konformità sħiħa mar-regoli tal-kompetizzjoni tal-UE li jissalvagwardjaw il-kundizzjonijiet ekwivalenti u l-kompetittività tal-kumpaniji tagħna, b'mod partikolari fir-rigward tal-ħtiġijiet industrijali tal-UE; jirrimarka li hekk kif l-irkupru ekonomiku jimxi 'l quddiem, il-miżuri ta' appoġġ għandhom isiru gradwalment aktar speċifiċi, qabel ma eventwalment jitneħħew kompletament; jisħaq fuq il-ħtieġa li jiġu evitati l-effetti ta' preċipizju u li jiġu pprevenuti rkupru asimetriku u riskju ta' diverġenza akbar fi ħdan is-suq uniku;

2. Jenfasizza li politika tal-kompetizzjoni li għandha l-għan li tiżgura kundizzjonijiet ekwivalenti fis-setturi kollha, b'hekk tixpruna l-innovazzjoni u l-kwalità, u tagħti lill-konsumaturi aktar għażla, hija kruċjali biex tiggarantixxi l-funzjonament xieraq tas-suq uniku; jiġbed l-attenzjoni għall-prattiki dannużi li joħorġu mill-politiki tal-prezz bl-imnut rakkomandati, li jimminaw is-suq intern u l-kompetizzjoni bejn il-kumpaniji;

3. Jenfasizza li l-UE ma għandhiex tkun dipendenti wisq mill-ktajjen tal-provvista globali, speċjalment fis-setturi identifikati bħala importanti għall-awtonomija strateġika u għal ekonomija reżiljenti u sostenibbli, li wrew li huma fraġli matul il-pandemija;

4. Jinnota l-konsultazzjoni tal-Kummissjoni dwar il-kwistjoni tal-linji gwida dwar l-applikazzjoni tad-dritt tal-kompetizzjoni tal-UE għal ftehimiet kollettivi rigward il-kundizzjonijiet tax-xogħol ta' persuni li jaħdmu għal rashom u waħedhom; jistieden lill-Kummissjoni tinkludi l-ħaddiema kollha li jaħdmu għal rashom u waħedhom fil-linji gwida, kemm online kif ukoll offline;

5. Iqis li l-kompetizzjoni akbar fis-suq tal-prodotti tnaqqas il-marġni tal-profitt u l-livelli tal-prezzijiet, u b'hekk tikkontribwixxi għall-moderazzjoni tal-inflazzjoni;

6. Jitlob l-iżvilupp ta' sistema effettiva ta' strumenti regolatorji u ta' infurzar aġġustati sew u komplementari biex tiġi ffaċilitata t-tranżizzjoni diġitali u ekoloġika, kif ukoll l-iżvilupp industrijali u l-konverġenza li jippromwovu t-tkabbir ekonomiku sostenibbli u l-ħolqien tal-impjiegi fl-UE; jiddikjara li t-tranżizzjoni doppja trid tkun proċess li joħloq l-impjiegi u opportunità għan-negozji tal-UE biex jiksbu vantaġġ kompetittiv fl-implimentazzjoni tat-tranżizzjoni, u b'hekk tingħata spinta lill-kompetittività tal-UE; jiġbed l-attenzjoni lejn il-Liġi Ewropea dwar il-Klima, li l-objettivi tagħha jistgħu jintlaħqu verament biss permezz ta' investimenti privati u pubbliċi;

7. Jilqa' l-fatt li l-politika tal-kompetizzjoni tal-UE għandha rekord ippruvat li tibqa' effettiva billi tirreaġixxi għal żviluppi ġodda tas-suq; jappella għal politika tal-kompetizzjoni b'saħħitha u effettiva u l-infurzar tagħha, sabiex l-ekonomija tal-UE tingħata l-kapaċità li taqbad it-triq għall-irkupru u tikseb it-tranżizzjonijiet ekoloġiċi u diġitali doppji tagħha b'mod sostenibbli u inklużiv mill-aspett soċjali u territorjali; jenfasizza li kwalunkwe adattament irid jiżgura li l-politika tal-kompetizzjoni tal-UE tkompli tixpruna l-innovazzjoni fit-tranżizzjoni doppja, trawwem ir-reżiljenza tas-suq uniku u tippreserva ekonomija soċjali tas-suq kompetittiva ħafna, filwaqt li tiżgura li l-klijenti jibbenefikaw minn prezzijiet ġusti;

8. Jenfasizza li l-impriżi żgħar u medji (SMEs) huma s-sinsla tal-ekonomija Ewropea, u jirrappreżentaw 99,8 % tan-negozji kollha fl-UE; jinnota li l-kontribut b'saħħtu għall-ħolqien tal-impjiegi u l-valur miżjud jagħmlu lill-SMEs kruċjali għall-iżgurar tat-tkabbir ekonomiku u l-integrazzjoni soċjali fl-UE; jesprimi dispjaċir għall-fatt li minkejja l-opportunitajiet tat-tkabbir tagħhom, l-SMEs jistgħu jiffaċċjaw diffikultajiet fil-kisba ta' aċċess għall-finanzi;

9. Jilqa' r-rakkomandazzjonijiet tal-Organizzazzjoni għall-Kooperazzjoni u l-Iżvilupp Ekonomiċi (OECD) għall-2021 dwar in-newtralità kompetittiva u jistieden lill-Kummissjoni żżomm in-newtralità kompetittiva fl-ambjent regolatorju tas-suq intern;

10. Ifakkar li s-servizzi jirrappreżentaw l-akbar settur ekonomiku ta' attività fl-UE f'termini ta' valur miżjud gross u li s-suq uniku għas-servizzi għadu lura sew meta mqabbel mas-suq uniku għall-oġġetti; jenfasizza l-ħtieġa li jiġu indirizzati l-ostakli mhux ġustifikati li fadal għall-iżvilupp tas-suq uniku għas-servizzi, inkluż permezz tal-infurzar tar-regoli tal-kompetizzjoni; jilqa', f'dan il-kuntest, l-Inizjattiva Konġunta dwar ir-Regolamentazzjoni Nazzjonali tas-Servizzi, adottata mill-Organizzazzjoni Dinjija tal-Kummerċ sabiex titnaqqas il-burokrazija fil-kummerċ tas-servizzi;

11. Ifakkar fir-rapport tal-2021 tal-Fond Monetarju Internazzjonali dwar il-kompetizzjoni, l-innovazzjoni u t-tkabbir inklużiv, li jiddikjara li l-kompetizzjoni u t-tkabbir immexxija mill-innovazzjoni huma kritiċi biex jixprunaw żidiet fil-produttività u jappoġġjaw tkabbir b'bażi wiesgħa; jinnota li r-rapport jiddikjara wkoll li l-politiki li jappoġġjaw l-innovazzjoni jistgħu jtejbu wkoll id-dinamiżmu tan-negozji u jnaqqsu s-saħħa fis-suq;

12. Jafferma mill-ġdid il-ħtieġa ta' rieżami fil-fond u implimentazzjoni effettiva tal-istrumenti eżistenti tal-kompetizzjoni, u, jekk xieraq, l-iżvilupp ta' strumenti ġodda adatti għall-investigazzjonijiet fis-swieq diġitali;

13. Jenfasizza l-ħtieġa li jiġu ssodisfati b'mod adegwat l-isfidi l-ġodda, billi tiżdied l-effettività tal-investigazzjonijiet permezz tal-użu ta' strumenti ġodda li jirriżultaw minn mezzi komputazzjonali (eż. big data, intelliġenza artifiċjali u tagħlim awtomatiku/apprendiment profond) fl-infurzar tad-dritt tal-kompetizzjoni, fl-infurzar tal-politika tal-kompetizzjoni;

14. Iqis li r-rieżami fil-fond għandu jiffoka fuq is-salvagwardja tal-integrità tas-suq uniku, il-promozzjoni ta' tkabbir ekonomiku sostenibbli u inklużiv għall-benefiċċju tal-konsumaturi u t-tisħiħ tad-drittijiet tal-konsumatur kemm online kif ukoll offline; jemmen, madankollu, li l-arranġamenti eċċezzjonali fl-ebda ċirkostanza ma għandhom isiru twieqi ta' opportunità biex il-finanzjament pubbliku – kemm dak nazzjonali kif ukoll dak tal-UE – jintuża għall-kapitalizzazzjoni ta' kumpaniji li huma ekonomikament mhux vijabbli jew ta' ebda interess strateġiku reali għall-pubbliku;

15. Jinnota l-viġilanza tal-Kummissjoni fl-infurzar tar-regoli dwar l-għajnuna mill-Istat fil-qasam tat-tassazzjoni u jistieden lill-Kummissjoni tibqa' viġilanti; jinnota, madanakollu, il-fatt li diversi deċiżjonijiet reċenti tal-Kummissjoni f'każijiet ta' kompetizzjoni ta' profil għoli fil-qasam tat-tassazzjoni ġew annullati mill-Qorti Ġenerali; jistieden lill-Kummissjoni tieħu t-tagħlimiet meħtieġa mis-sentenzi bil-ħsieb li timminimizza r-riskji ta' annullament f'każijiet futuri f'dan il-qasam;

Rispons politiku għall-pandemija tal-COVID-19

16. Jieħu nota tat-tiġdid ta' sitt xhur tal-qafas temporanju għal miżuri ta' għajnuna mill-Istat, li ġie stabbilit b'reazzjoni għall-kriżi tal-COVID-19 u huwa mfassal biex jaċċellera l-irkupru; jenfasizza li r-raġuni għat-tiġdid kienet it-titwil tal-effetti ekonomiċi tal-kriżi tal-COVID-19 f'diversi industriji ewlenin bħala riżultat tal-ħolqien ta' varjanti ġodda tal-virus; ifakkar li l-iskemi ta' għajnuna mill-Istat huma żviluppati fil-livell tal-Istati Membri, fatt li għandu l-potenzjal li joħloq kundizzjonijiet mhux ekwivalenti għan-negozji li joperaw fis-suq uniku; iħeġġeġ lill-Kummissjoni timmonitorja kwalunkwe effett bħal dan; iħeġġeġ lill-Kummissjoni timmonitorja mill-qrib u tevita l-frammentazzjoni possibbli tal-istrateġija industrijali Ewropea;

17. Jistieden lill-Kummissjoni tipprovdi valutazzjoni f'waqtha tal-qafas temporanju tal-għajnuna mill-Istat malajr kemm jista' jkun biex il-Parlament Ewropew ikun jista' jkollu dibattitu politiku sod u bbażat fuq il-fatti u biex fil-futur isir xogħol dwar il-politika tal-kompetizzjoni tal-UE;

18. Jinnota li l-Pjanijiet Nazzjonali għall-Irkupru u r-Reżiljenza (RRPs) huma vetturi xierqa biex jiġi aċċellerat u indirizzat l-irkupru tal-bidliet strutturali fl-ekonomiji nazzjonali; jemmen li l-miżuri ta' għajnuna mill-Istat li huma parti mill-RPPs għandhom jiġu ttrattati b'mod flessibbli u bħala kwistjoni ta' prijorità; jisħaq li għandha tingħata attenzjoni partikolari lill-investimenti li jsiru fl-ambitu tal-RPPs biex jingħata lok għall-iżvilupp fuq perjodu medju ta' żmien tal-parteċipazzjoni privata; ifakkar li l-miżuri tal-RRP iridu jirrispettaw ir-rekwiżiti kollha stabbiliti skont ir-Regolament dwar il-Faċilità għall-Irkupru u r-Reżiljenza ( 13 ) , b'mod partikolari l-pilastri ekoloġiċi u diġitali;

19. Jilqa' l-evalwazzjoni ppjanata tar-regoli dwar is-servizzi tas-saħħa u dawk soċjali ta' interess ekonomiku ġenerali (SGEI) biex jiġi żgurat li dawn ir-regoli jissodisfaw l-objettivi tagħhom u jkunu adatti għall-iskop; ifakkar fil-ħtieġa li jiġu pprovduti servizzi ta' interess ekonomiku ġenerali (SGEI) ta' kwalità liċ-ċittadini;

20. Jirrepeti l-appell tiegħu li l-għoti ta' għajnuna mill-Istat fil-kuntest tal-SGEI għadu essenzjali għas-sopravivenza ta' diversi komunitajiet fl-Ewropa kollha speċjalment fil-kuntest tal-appoġġ tal-Istat iddedikat għal reġjuni iżolati, remoti jew periferiċi fl-Unjoni;

21. Jenfasizza d-diffikultajiet li ħolqot il-pandemija fl-industrija tal-ospitalità tal-Unjoni; jirrikonoxxi l-assistenza diretta lejn is-settur;

22. Jenfasizza l-importanza li l-Kummissjoni u l-Istati Membri jniedu pjan direzzjonali ta' wara l-COVID-19 biex jitneħħa gradwalment l-appoġġ pubbliku pprovdut fid-dawl tal-pandemija tal-COVID-19, b'għajnuna mill-Istat mhux distorsiva u mmirata aħjar biex ma jiġux imfixkla l-irkupru ekonomiku, l-kompetittività u t-tkabbir u jiġu żgurati impjiegi ta' kwalità għolja; jenfasizza li ammont sinifikanti ta' għajnuna mill-Istat ġie allokat biex jappoġġja lin-negozji fil-mitigazzjoni tal-konsegwenzi tal-miżuri ta' konteniment tal-pandemija; jenfasizza l-ħtieġa li matul il-proċess tiġi kkunsidrata d-dinamika tas-suq intern meta Stati Membri kbar ikunu jistgħu jipprovdu aktar għajnuna mill-Istat minn Stati Membri iżgħar, li tista' tirriżulta fil-frammentazzjoni tas-suq uniku;

23. Jinnota li l-miżuri ta' appoġġ approvati matul il-kriżi tal-COVID-19 kienu straordinarji u meħtieġa fid-dawl ta' kriżi ekonomika u tas-saħħa mingħajr preċedent, iżda dan il-livell straordinarju ta' appoġġ pubbliku ma jridx isir in-normalità ġdida;

24. Jisħaq fuq il-ħtieġa li l-pjan direzzjonali ta' wara l-COVID-19 iqis l-SMEs minn żoni rurali u inqas żviluppati, li jeħtieġ li jiġu pprovduti b'aċċess għal swieq usa', u li jiġu eliminati l-problemi spazjali li jirriżultaw minn żvantaġġi ġeografiċi, bl-għan li tali SMEs jingħataw appoġġ ugwali, opportunitajiet ġusti u żvilupp ibbilanċjat fis-suq uniku;

Il-politika tal-kompetizzjoni dwar l-infurzar u l-globalizzazzjoni

25. Jenfasizza l-importanza li tiġi ssalvagwardjata l-kompetittività tal-kumpaniji Ewropej f'kuntest ta' kompetizzjoni globali li qed tiżdied, li jsir sforz għar-reċiproċità, u li tiġi żgurata kompetizzjoni ġusta fis-suq uniku; jinnota li l-ambjent internazzjonali jeħtieġ li jiġi analizzat bir-reqqa meta tittieħed deċiżjoni dwar id-definizzjoni tas-suq rilevanti f'każijiet ta' kompetizzjoni u ta' kontroll tal-fużjonijiet; jistieden lill-Kummissjoni tiżviluppa perspettiva inklużiva u wiesgħa fis-suq rilevanti sabiex il-kumpaniji Ewropej jingħataw l-opportunità li jikkompetu b'mod effettiv f'xena globalizzata; jisħaq fuq il-ħtieġa ta' kundizzjonijiet ekwivalenti globali;

26. Jisħaq fuq l-importanza ta' djalogu globali strutturat u ta' kooperazzjoni dwar l-infurzar tal-politika tal-kompetizzjoni b'mod partikolari fir-rigward ta' kwistjonijiet ta' għajnuna mill-Istat;

27. Jilqa' l-isforzi tal-Kummissjoni biex ittejjeb l-infurzar tar-regoli tas-suq uniku tad-direttiva dwar test tal-proporzjonalità għall-professjonijiet regolati ( 14 ) billi tagħti bidu għal proċeduri ta' ksur; jistieden lill-Istati Membri jimplimentaw kif xieraq it-test tal-proporzjonalità meta jimponu regoli nazzjonali; jisħaq li n-nuqqas ta' implimentazzjoni xierqa tar-regoli tal-UE dwar it-test tal-proporzjonalità jista' fl-aħħar mill-aħħar ikun ta' żvantaġġ għall-konsumaturi fil-forma ta' prezzijiet eċċessivi, idgħajjef l-iżvilupp ta' servizzi innovattivi jew saħansitra jwassal għal aċċess inqas tajjeb għas-servizzi;

28. Jilqa' l-proposta tal-Kummissjoni għal regolament ġdid dwar is-sussidji barranin bl-għan li jiġu limitati l-effetti potenzjalment distorsivi fuq is-suq uniku, titnaqqas id-diskrepanza fl-infurzar, jiġu salvagwardjati l-interessi tal-Unjoni u jiġu stabbiliti kundizzjonijiet ekwivalenti għall-kumpaniji Ewropej u l-impriżi kollha attivi fis-suq intern billi jintużaw l-istrumenti tad-dritt tal-kompetizzjoni tal-UE u l-elementi kostitwenti ewlenin tagħhom; jisħaq fuq l-importanza tal-promozzjoni ta' qafas regolatorju Ewropew li jħeġġeġ l-investiment barrani u n-negozju min-naħa tal-kumpaniji internazzjonali fl-UE;

29. Jissottolinja li r-regoli tal-UE dwar l-għajnuna mill-Istat għandhom japplikaw għall-kumpaniji kollha attivi fis-suq uniku; jisħaq li l-Unjoni għandha tibqa' miftuħa għal investimenti diretti barranin u jiġbed l-attenzjoni għal politiki u investimenti mmirati lejn ir-ritorn tal-impjiegi u t-trawwim ta' esternalitajiet soċjali u ambjentali pożittivi; jistieden lill-Kummissjoni twettaq rieżamijiet tal-fużjonijiet, skrinjar tal-investiment dirett barrani u kontroll tas-sussidji barranin b'mod koerenti;

30. Jinnota li l-politiki u l-miżuri nazzjonali tat-tassazzjoni jista' jkollhom impatt fuq il-ġbir tat-taxxa fi Stati Membri oħra; itenni li t-tassazzjoni xi drabi tista' tintuża biex tingħata għajnuna indiretta mill-Istat, u b'hekk jinħolqu kundizzjonijiet mhux ekwivalenti fis-suq intern, u għalhekk jisħaq li l-Kummissjoni rrakkomandat li l-Istati Membri ma jagħtux appoġġ finanzjarju lil kumpaniji b'rabtiet ma' rifuġji fiskali; ifakkar fl-appell tal-Kunsill lill-Kummissjoni biex tikkunsidra kif għandhom jiġu indirizzati l-effetti distortivi li jirriżultaw mill-parteċipazzjoni tal-offerenti li jużaw ir-rifuġji fiskali għal skopijiet ta' evitar tat-taxxa;

31. Ifakkar li l-analiżi empirika mwettqa għall-istudju tal-OECD tal-2021 sabet li l-finanzjament b'rati aktar baxxi minn dawk tas-suq seta' kien kontributur għall-kapaċità eċċessiva f'għadd ta' setturi, u li s-sussidji jidhru wkoll li huma korrelatati b'mod negattiv mal-produttività tal-intrapriżi; jinnota li s-sejbiet tal-OECD qajmu wkoll tħassib sinifikanti dwar nuqqas ta' trasparenza fir-rigward ta' finanzjament b'rati aktar baxxi minn dawk tas-suq; jemmen li l-UE għandha tindirizza b'mod effettiv dawn il-konsegwenzi negattivi tas-sussidji barranin fuq is-suq intern, filwaqt li tqis l-effetti negattivi potenzjali tar-regolamentazzjoni, inklużi l-piż amministrattiv u regolatorju, il-miżuri ta' ritaljazzjoni u l-impatti fuq l-investimenti u t-tkabbir;

32. Jistieden lill-Kummissjoni tkompli tinforza b'mod rigoruż u imparzjali l-politika tal-kompetizzjoni filwaqt li tistinka għal djalogu u kooperazzjoni kontinwi kostruttivi dwar kwistjonijiet teknoloġiċi u ekonomiċi ewlenin ma' sħab u partijiet ikkonċernati tal-istess fehma; jenfasizza l-importanza tal-awtoritajiet nazzjonali tal-kompetizzjoni fil-preservazzjoni tas-swieq u fl-iżgurar ta' kundizzjonijiet ekwivalenti matul il-pandemija tal-COVID-19; jenfasizza r-rwol akbar tagħhom fi kwistjonijiet relatati mal-ekonomija tal-pjattaformi;

33. Jilqa' t-tnedija tal-Kunsill tal-Kummerċ u t-Teknoloġija (TTC) bejn l-UE u l-Istati Uniti u d-Djalogu Konġunt dwar il-Politika tal-Kompetizzjoni tat-Teknoloġija (TCPD), li se jfittex li japprofondixxi r-relazzjonijiet ekonomiċi u transatlantiċi bbażati fuq valuri komuni; jinnota li t-trasformazzjoni tar-regoli tal-UE fir-rigward ta' kumpaniji ta' pjattaformi diġitali hija riflessa minn inizjattivi leġiżlattivi komparabbli u investigazzjonijiet individwali fl-Istati Uniti;

34. Jisħaq li ftehimiet ta' kooperazzjoni dedikati ma' pajjiżi mhux tal-UE fil-qasam tal-politika tal-kompetizzjoni jistgħu jikkontribwixxu b'mod sinifikattiv għall-effettività tagħha u jirrikonoxxi l-importanza tal-awtoritajiet nazzjonali tal-kompetizzjoni fl-infurzar u fl-iżgurar tal-applikazzjoni tal-politika tal-kompetizzjoni tal-UE;

Politika tal-kompetizzjoni u għajnuna mill-Istat adatti għall-isfidi l-ġodda

35. Jilqa' l-mandat ta' negozjar tal-Parlament tal-Att dwar is-Swieq Diġitali kif adottat fil-plenarja u jisħaq fuq il-fatt li l-Parlament huwa lest li jaħdem lejn it-tlestija aċċellerata tan-negozjati tal-Att dwar is-Swieq Diġitali u d-dħul fis-seħħ tar-regoli l-ġodda;

36. Jistieden lill-Kummissjoni tiżgura implimentazzjoni bla xkiel u rapida tal-miżuri regolatorji l-ġodda, filwaqt li tiżgura sinerġiji u tevita sovrapożizzjoni ma' miżuri eżistenti u futuri jew duplikazzjonijiet magħhom;

37. Jistieden lill-Kummissjoni tiżgura li l-kompiti regolatorji u ta' infurzar jiġu ddelegati b'mod rapidu u trasparenti lis-servizzi tagħha sabiex jiġu eliminati l-ineffiċjenzi u l-piżijiet amministrattivi; itenni li aċċess limitat għad-data rilevanti jista' jfixkel id-dħul tal-parteċipanti fis-suq; jisħaq li t-trasformazzjoni diġitali qed taggrava l-ħtieġa tal-adattament tal-infurzar tal-politika tal-kompetizzjoni; jisħaq fuq il-ħtieġa li jiġi żgurat għarfien espert speċifiku dwar kwistjonijiet diġitali; jistieden lill-Kummissjoni, f'dan ir-rigward, biex talloka riżorsi umani u finanzjarji suffiċjenti u adegwati għall-organizzazzjoni tal-infurzar tal-Att dwar is-Swieq Diġitali; jemmen li l-każijiet komplementari tal-antitrust u tal-Att dwar is-Swieq Diġitali, kemm jekk fil-livell nazzjonali kif ukoll f'dak tal-UE, għandhom jibbenefikaw minn koordinazzjoni u fluss ta' infurzar imsaħħa permezz tal-akkomodazzjoni tal-istrument il-ġdid fil-qafas attwali tal-kompetizzjoni;

38. Jistieden lill-Kummissjoni ttejjeb it-trasparenza tal-proċess ta' evalwazzjoni tal-għajnuna mill-Istat, li għandu jinkludi raġunament ċar, deskrizzjoni tal-għajnuna mill-Istat, u indikaturi li jistgħu jitkejlu li jippermettu l-monitoraġġ u l-evalwazzjoni ex post ; jenfasizza, għalhekk, il-ħtieġa ta' monitoraġġ ex post tal-implimentazzjoni effettiva tal-każijiet ta' għajnuna mill-Istat adottati; jemmen li l-eżitu tal-fażi ta' konsultazzjoni għandu jiġi żvelat ukoll;

39. Jilqa' s-sentenza reċenti tal-Qorti Ġenerali tal-UE ( 15 ) , li tikkonferma l-valutazzjoni tal-Kummissjoni fir-rigward tal-abbuż tal-pożizzjoni dominanti fis-suq u li sservi bħala prova u eżempju tal-applikazzjoni effettiva tar-regoli tradizzjonali tal-kompetizzjoni tal-UE fil-kuntest ta' ekonomija diġitali, b'mod partikolari fir-rigward tal-Att dwar is-Swieq Diġitali u l-interazzjoni tal-pjattaformi diġitali globali ma' kumpaniji Ewropej oħra; jinnota l-proċess legali twil ta' każijiet ta' antitrust ( 16 ) u jistenna li l-għodod il-ġodda disponibbli fl-ambitu tal-Att dwar is-Swieq Diġitali jgħinu biex tiġi solvuta l-imġiba antikompetittiva aktar malajr;

40. Jilqa' r-rieżami tal-istrumenti tad-dritt tal-kompetizzjoni tal-UE kif deskritt fil-komunikazzjoni tal-Kummissjoni tat-18 ta' Novembru 2021; ifakkar, madankollu, li dan ma għandux jeskludi l-iżvilupp ta' għodod ġodda fejn meħtieġ u l-użu aħjar tal-għodod eżistenti; iqis li l-valutazzjonijiet tal-kompetizzjoni għandhom jiġu adattati għall-infurzar tal-politika tal-kompetizzjoni tal-UE u għad-dinamika tas-suq li qed tevolvi;

41. Jilqa' d-determinazzjoni tal-Kummissjoni li tindirizza t-termini inġusti sabiex tappoġġja t-trasparenza tal-prezzijiet u tevita prattiki kummerċjali inġusti u mhux raġonevoli; jiġbed l-attenzjoni għall-inċidenza dejjem akbar ta' prattiki ta' sfruttament u ta' esklużjoni, bħall-awtopreferenzjar;

42. Ifakkar fir-rakkomandazzjonijiet tal-Qorti Ewropea tal-Awdituri (QEA) ( 17 ) , li skonthom il-Kummissjoni għandha ssegwi approċċ aktar proattiv billi tiġbor u tipproċessa informazzjoni rilevanti għas-suq b'mod konsistenti u kosteffiċjenti u tagħżel każijiet għall-investigazzjoni bbażati fuq kriterji ponderati b'mod ċar, pereżempju billi tuża sistema ta' punteġġ; jenfasizza l-ħtieġa, f'konformità mar-rakkomandazzjonijiet tal-QEA, li r-regoli l-ġodda jtejbu r-rapportar tar-riżultati tal-azzjonijiet ta' infurzar, minflok ma jiffukaw fuq ir-rapportar tal-attivitajiet;

43. Ifakkar li mġiba li tfittex li tagħmel il-profitt għandha tiġi aċċettata u ma għandhiex tiġi ġġudikata li hija antikompetittiva mingħajr raġunijiet oġġettivi u bbażati fuq il-fatti; ifakkar li mġiba antikompetittiva hija pprojbita u mġiba iperkompetittiva mhijiex ipprojbita; jirrimarka li l-fatt li offerta partikolari tattira bosta konsumaturi minħabba l-konvenjenza tagħha mhijiex fiha nnifisha raġuni suffiċjenti għal tħassib; jistieden lill-Kummissjoni tagħmel distinzjoni bejn dawn l-imġibiet għall-finijiet ta' infurzar tal-antitrust;

44. Jilqa' r-rieżami kontinwu tar-regoli dwar l-għajnuna mill-Istat, li għandu l-għan li jiżgura konsistenza kemm mal-prinċipji regolatorji stabbiliti kif ukoll ma' dawk ġodda rilevanti għat-tranżizzjoni doppja;

45. Jisħaq li l-Kummissjoni tevalwa l-każijiet ta' għajnuna mill-Istat fuq bażi ta' każ individwali u jenfasizza li t-trasparenza tal-proċess ta' evalwazzjoni tal-każ tal-għajnuna mill-Istat għandha tissaħħaħ; jirrikonoxxi li Proġetti Importanti ta' Interess Ewropew Komuni (IPCEIs) huma għodda importanti minħabba l-eżistenza ċara u dokumentata sew ta' fallimenti tas-suq; itenni li l-allokazzjoni tal-għajnuna mill-Istat lill-IPCEI, bħala regola ġenerali, għandha tintefaq fuq ir-riċerka u l-iżvilupp;

46. Jieħu nota tar-reviżjoni ppjanata tat-taqsimiet relatati tar-Regolament għall-Eżenzjoni Ġenerali Sħiħa (GBER) ( 18 )

47. Jinnota l-linji gwida ġodda tal-Kummissjoni dwar l-għajnuna mill-Istat fil-qasam tal-klima, tal-protezzjoni tal-ambjent u tal-enerġija (CEEAG) u l-isforzi tagħha biex issaħħaħ il-linji gwida tal-2014 u tallinjahom mal-Patt Ekoloġiku Ewropew, u jappoġġja l-adozzjoni ta' linji gwida ġodda biex tiġi bbilanċjata s-sostenibbiltà ekonomika u ambjentali; isostni li għajnuna mill-Istat ambjentalment sostenibbli hija kruċjali biex jintlaħqu l-objettivi tal-UE għall-klima, l-enerġija u l-protezzjoni tal-ambjent, filwaqt li tiġi żgurata tranżizzjoni ġusta; jafferma li l-investimenti pubbliċi u privati fit-teknoloġiji meħtieġa għat-tranżizzjoni ekoloġika huma essenzjali għat-twettiq tal-Liġi Ewropea dwar il-Klima, u b'mod partikolari għall-iżvilupp ta' soluzzjonijiet innovattivi rivoluzzjonarji u teknoloġiji ta' titjib rilevanti meħtieġa biex jintlaħaq l-objettiv tan-newtralità klimatika; jisħaq li l-livell ta' ambizzjoni tal-pakkett “Lesti għall-mira ta' 55 %” se jirrikjedi li ċerti setturi speċifiċi tal-enerġija jirċievu ċertu grad ta' appoġġ pubbliku sabiex ilaħħqu mat-tranżizzjoni;

48. Jitlob li l-linji gwida jikkunsidraw lil dawk li qed ibatu bħala riżultat taż-żieda fil-kostijiet tal-enerġija, filwaqt li jżommu f'moħħhom l-effett ta' maturità li dan se jkollu fuq l-ekonomija tal-UE u l-kompetittività esterna tagħha, u l-impatt soċjoekonomiku li ż-żieda fil-prezz kemm tal-enerġija kif ukoll tal-prodotti finali se jkollha fuq iċ-ċittadini tal-UE;

49. Jilqa' b'sodisfazzjon il-kapitolu l-ġdid fis-CEEAG dwar l-għajnuna għall-għeluq bikri tal-attivitajiet tal-faħam, taż-żejt tax-shale u tal-pit; jissottolinja li t-tneħħija gradwali tal-faħam hija waħda mill-aktar xpruni importanti tad-dekarbonizzazzjoni u jfakkar fir-riżoluzzjoni tiegħu tal-20 ta' Ottubru 2021 li fiha appella għall-introduzzjoni ta' salvagwardji ċari fit-tneħħija gradwali tal-fjuwils fossili, u li dawn is-salvagwardji jistgħu jinkludu dati ta' għeluq obbligatorji; ifakkar ukoll li din ir-riżoluzzjoni tiddikjara li r-regoli dwar l-għajnuna mill-Istat ma għandhomx jikkawżaw jew jikkontribwixxu għal effetti ta' intrappolament tal-emissjonijiet ta' gassijiet serra jew għall-ħolqien ta' assi mhux rekuperabbli, u jitlob lill-Kummissjoni timmonitorja u tapplika miżuri biex jiġu evitati effetti ta' intrappolament fejn possibbli, b'mod li jkun konformi bis-sħiħ mal-objettivi klimatiċi tal-Unjoni, filwaqt li jiġi ssalvagwardjat l-irkupru mill-kriżi tal-COVID-19, il-ħolqien tal-impjiegi fl-UE u l-kompetittività;

50. De Minimis de minimis jistgħu jiġu riveduti, filwaqt li jitqiesu r-realtajiet ekonomiċi li jħabbtu wiċċhom magħhom l-Istati Membri, u jirrikonoxxi l-miri li jridu jintlaħqu fl-oqsma tal-ambjent, l-enerġija u t-tranżizzjoni diġitali; Jemmen li l-integrazzjoni ta' strateġiji ekoloġiċi u diġitali hija essenzjali biex tiġi appoġġjata t-tranżizzjoni tal-UE; jistieden lill-Kummissjoni tinkorpora dan l-approċċ fil-kundizzjonijiet futuri għall-għajnuna mill-Istat permezz tal-valutazzjoni tagħha tar-Regolament ( 19 ) mal-iskadenza; jinnota li l-limiti massimijistgħu jiġu riveduti, filwaqt li jitqiesu r-realtajiet ekonomiċi li jħabbtu wiċċhom magħhom l-Istati Membri, u jirrikonoxxi l-miri li jridu jintlaħqu fl-oqsma tal-ambjent, l-enerġija u t-tranżizzjoni diġitali;

51. Jinsab imħasseb dwar kif il-konnettività tar-reġjuni insulari, periferali u remoti fl-UE kważi tispiċċa għal kollox matul l-istaġuni b'domanda baxxa għad-detriment tar-residenti u tan-negozji f'dawn ir-reġjuni; jistieden lill-Kummissjoni tagħti l-attenzjoni dovuta lid-deċiżjonijiet dwar l-għajnuna mill-Istat fir-rigward tal-konnettività ta' reġjuni insulari, periferiċi u remoti tal-UE, speċjalment peress li ntlaqtu partikolarment ħażin mill-pandemija;

52. Jitlob li tiġi eżerċitata kawtela fil-konsolidazzjoni tal-industrija tal-linji tal-ajru tal-UE, fid-dawl tal-ammonti kbar ħafna ta' għajnuna mill-Istat awtorizzati għal ċerti linji tal-ajru tal-UE, sabiex jiġi żgurat li l-linji tal-ajru ma jkunux jistgħu jeliminaw jew jakkwistaw kompetituri iżgħar tal-UE b'riżultat ta' dan;

53. Jinnota li hemm diversi bejjiegħa f'diversi swieq speċifiċi għad-data finanzjarja, u għalkemm l-ebda minnhom ma għandu sehem mis-suq dominanti, il-kompetizzjoni għadha baxxa ħafna; jinnota li l-miżuri biex tissaħħaħ il-kompetizzjoni f'dan is-suq irriżultaw li ma kinux biżżejjed;

54. Jirrikonoxxi li r-riżorsi allokati lid-DĠ COMP tal-Kummissjoni għandhom ikunu adegwati għall-ammont ta' xogħol u l-firxa ta' kompiti tiegħu; iqis li huwa meħtieġ li jiġi żgurat għarfien espert speċifiku fil-kuntest tal-ekonomija diġitali;

55. Jisħaq li l-metaverse huwa soġġett għal oqfsa leġiżlattivi rilevanti, bħall-qafas dwar il-privatezza u l-protezzjoni tad-data, il-leġiżlazzjoni diġitali u l-qafas tal-kompetizzjoni; jistieden lill-Kummissjoni, f'dan ir-rigward, tiżgura b'mod attiv jekk il-kumpaniji u l-entitajiet li jaħdmu fuq il-metaverse u fih humiex qed jikkonformaw mal-oqfsa leġiżlattivi msemmija hawn fuq;

56. Jiddeplora l-akkwiżizzjonijiet qattiela preċedenti li seħħew u li waqgħu barra mill-kamp ta' applikazzjoni tar-Regolament tal-KE dwar l-Għaqdiet ( 20 )

Fużjonijiet

57. Iħeġġeġ lill-Kummissjoni taċċellera l-isforzi biex twettaq l-impenn tagħha li tirrieżamina l-avviż tagħha dwar id-definizzjoni ta' suq rilevanti għall-finijiet tad-dritt tal-kompetizzjoni tal-UE; jinnota li l-Kummissjoni nediet sejħa għal evidenza dwar ir-reviżjoni u l-aġġornament tal-avviż tagħha dwar id-definizzjoni tas-suq; jenfasizza li dan ir-rieżami għandu jiġi aġġornat u adattat biex jirrifletti ż-żieda fil-kompetizzjoni globali, l-istat futur tal-kompetizzjoni u t-tranżizzjoni doppja, inklużi l-karatteristiċi tas-suq li qed jevolvu tal-ekosistema tas-suq diġitali, is-swieq b'diversi naħat, l-importanza tad-data u s-swieq bi prezz żero;

58. Ifakkar li d-data hija sors ta' setgħa u ingranaġġ ekonomiku konsiderevoli u jqis li meta jiġu ddefiniti s-swieq diġitali għandhom jitqiesu fatturi mhux monetarji;

59. Jistieden lill-Kummissjoni tikkunsidra tirrevedi l-linji gwida dwar il-fużjonijiet biex tqis l-isfida tal-kompetittività industrijali tal-UE; jilqa' r-rwol tat-Taqsima tal-Prijoritajiet u l-Koordinazzjoni Strateġika fi ħdan id-DĠ COMP fil-bini fuq l-għarfien espert tad-Direttorati Ġenerali kollha tal-Kummissjoni matul l-investigazzjoni ta' każijiet mid-DĠ COMP; jemmen li l-għarfien espert tal-istrateġija industrijali u settorjali tal-Kummissjoni jista' jissaħħaħ biex jiġu megħjuna t-timijiet tal-investigazzjoni tad-DĠ COMP ħalli jiġu identifikati l-fattibbiltà u l-konsegwenzi tar-rimedji fir-rigward tal-prijoritajiet tal-Kummissjoni;

60. Jirrikonoxxi l-kontribut tar-Regolament tal-KE dwar l-Għaqdiet għall-funzjonament xieraq tas-suq intern u jistieden lill-Kummissjoni tkompli tippromwovi u tinforza l-prinċipji ewlenin tiegħu;

61. Jenfasizza li l-prezz mhuwiex dejjem parametru komprensiv għad-definizzjoni tas-suq fl-ekonomija diġitali; jenfasizza li fi swieq diġitali bi prezz żero, il-konsumaturi jaċċessaw prodotti u servizzi bi skambju għad-data tagħhom u huma, min-naħa tagħhom, esposti għat-tfassil ta' profili u għar-reklamar fejn funzjonalitajiet bħall-kwalità, il-privatezza, l-ipproċessar tad-data u l-attenzjoni huma parametri aktar adatti; ifakkar li l-ittestjar relatat mal-prezz mhux l-uniku metodu disponibbli għall-Kummissjoni meta tiddefinixxi s-suq tal-prodotti rilevanti;

62. Jenfasizza li l-mezzi teknoloġiċi u l-kollezzjoni ta' data personali meħtieġa għall-personalizzazzjoni online u d-diskriminazzjoni fil-prezzijiet huma estensivi, qed jiżviluppaw malajr, u huma diffiċli biex jiġu identifikati; ifakkar li l-postijiet tas-suq online, il-pjattaformi u l-media soċjali jistgħu jużaw tekniki għall-analitika tad-data u t-tfassil ta' profili biex itejbu l-effiċjenza tar-reklamar fil-livell ta' konsumaturi individwali, jippersonalizzaw il-klassifikazzjoni tal-offerti, jew ivarjaw il-prezzijiet biex jirriflettu l-kost tal-adattament ta' servizzi għall-klijenti individwali;

63. Jafferma mill-ġdid li d-data hija kruċjali fir-rigward tas-suq diġitali; jistieden, għalhekk, lill-Kummissjoni tagħmel l-aħjar użu mill-Att dwar is-Swieq Diġitali u tressaq proposti leġiżlattivi oħra, bl-istess mod bħall-Att dwar id-Data;

64. Jirrikonoxxi l-gwida tal-Kummissjoni dwar ċerti aspetti tal-Artikolu 22 tar-Regolament tal-KE dwar l-Għaqdiet; jesprimi tħassib, madankollu, li din l-inizjattiva tista' ma tkunx biżżejjed biex tadatta r-regolament għall-ħtiġijiet ta' mudelli kummerċjali moderni, bħal dawk dwar akkwiżizzjonijiet qattiela li jirriskjaw li jipperikolaw l-innovazzjoni; jistieden lill-Kummissjoni tiċċara l-applikazzjoni prattika tal-gwida tagħha biex tiżgura li tkun maniġġabbli kemm għall-awtoritajiet nazzjonali kif ukoll għall-partijiet tal-fużjoni;

65. Jistieden lill-Kummissjoni tirrieżamina mill-ġdid ir-regoli dwar il-fużjonijiet u l-akkwist f'dak li jirrigwarda l-valutazzjoni tad-data personali; jistieden, b'mod partikolari, lill-Kummissjoni tqis u tivvaluta bis-sħiħ l-assi ta' data personali bl-istess mod bħall-assi fiżiċi tradizzjonali l-oħra kollha meta tiddeċiedi dwar il-fużjonijiet u l-akkwisti diġitali; iħeġġeġ lill-Kummissjoni tieħu pożizzjoni aktar ġenerali meta tevalwa l-fużjonijiet diġitali u tivvaluta l-impatt tal-konċentrazzjoni tad-data; jinnota li l-akkwist tal-miri b'riżorsi speċifiċi tad-data jista' jwassal għal konċentrazzjoni fil-kontroll fuq ir-riżorsi tad-data ta' valur u mhux replikabbli u jirriżulta f'aċċess għad-data aħjar għall-partijiet tal-fużjoni milli għall-kompetituri tagħhom; jisħaq li l-konsolidazzjoni tad-data permezz ta' fużjonijiet tista' ssaħħaħ pożizzjoni dominanti jew tippermetti lill-entità akkwirenti tisfrutta s-saħħa fis-suq tagħha, u tista' xi kultant tqajjem tħassib dwar esklużjoni;

66. Jistieden lill-Kummissjoni tibni fuq inizjattivi eżistenti biex iżżid il-kollaborazzjoni bejn ir-regolaturi tal-antitrust u tal-privatezza tad-data kemm biex tikkontrolla l-użu ħażin tad-data korporattiva kif ukoll tipprevjeni lill-kumpaniji milli jużaw id-data tal-konsumatur ħalli jiksbu vantaġġ kompetittiv inġust;

67. Jinnota li l-limiti tal-fatturat jistgħu ma jkunux xierqa għall-identifikazzjoni tal-każijiet kollha li għandhom jiġu rieżaminati mill-awtoritajiet tal-kompetizzjoni f'każijiet ta' fużjonijiet;

68. Jiddikjara li l-awtoritajiet nazzjonali għandhom ikunu jistgħu jużaw l-informazzjoni li jirċievu bħala riżultat tal-applikazzjoni tal-Artikolu 12 tal-Att dwar is-Swieq Diġitali biex jitolbu eżami ta' konċentrazzjoni skont l-Artikolu 22 tar-Regolament dwar l-Għaqdiet;

Antitrust u kartelli

69. Jappoġġja rieżami sostanzjali tar-reġim attwali dwar il-ftehimiet vertikali, l-irfinar tar-regoli rigward livell xieraq ta' protezzjoni, u l-adozzjoni ta' regoli biex jiġu ssodisfati l-ħtiġijiet tal-kummerċ elettroniku u tan-negozju tal-pjattaformi biex jiġu evitati restrizzjonijiet tas-suq li jinħolqu bħala riżultat tal-effetti ambivalenti ta' dawk il-ftehimiet, filwaqt li jiġi żgurat l-allinjament mar-regoli fformulati attwalment dwar is-swieq diġitali;

70. Jinnota, b'mod partikolari, li f'dawn l-aħħar snin il-proċedimenti tal-antitrust kienu twal wisq, li jnaqqsu r-ritmu tad-deċiżjonijiet tant meħtieġa u konsegwentement għandhom impatt negattiv fuq l-infurzar tal-liġi tal-kompetizzjoni, b'mod speċjali fil-każ ta' swieq diġitali li qed jikbru b'mod rapidu; jirrimarka, għalhekk, li l-Att dwar is-Swieq Diġitali, kif ukoll il-proċedimenti tal-antitrust, huma ferm meħtieġa;

71. Jieħu nota tal-ftuħ mill-Kummissjoni tal-investigazzjonijiet tal-antitrust f'imġiba possibbilment antikompetittiva fis-settur tat-teknoloġija tar-reklamar online; jissuġġerixxi li l-Kummissjoni tista' twettaq studju tas-suq tas-settur fl-UE biex tinvestiga kwistjonijiet li għandhom impatt fuq il-kompetizzjoni;

72. Jinnota li s-settur tal-Internet tal-Oġġetti (IoT) għall-konsumaturi se jespandi b'mod sinifikanti fis-snin li ġejjin iżda jirrikonoxxi li għad hemm nuqqasijiet f'dan is-settur, bħan-nuqqas ta' interoperabbiltà, li jistgħu jnaqqsu l-kompetizzjoni u l-għażla tal-konsumaturi; jistieden lill-Kummissjoni tħejji analiżi bir-reqqa ta' tali impatti potenzjali fuq is-suq intern, inkluża analiżi tal-ispejjeż imqabbla mal-benefiċċji ta' kwalunkwe intervent regolatorju; jilqa' l-inkjesta settorjali tal-Kummissjoni dwar l-IoT u jistieden lill-Kummissjoni tieħu azzjoni ulterjuri, fejn meħtieġ, dwar l-istandards, il-portabbiltà tad-data u l-aċċess għaliha;

73. Jibqa' mħasseb ħafna dwar il-konċentrazzjoni wiesgħa ħafna fil-katina tal-provvista agrikola u alimentari tal-KE; itenni l-appell tiegħu għall-Kummissjoni biex twettaq b'urġenza analiżi fil-fond tal-firxa u l-effett tal-alleanzi tax-xiri, u b'hekk tiddedika attenzjoni speċjali biex tiggarantixxi kompetizzjoni ġusta u trasparenza akbar fil-prattiki kummerċjali tal-ktajjen tal-hypermarkets u tas-supermarkets, b'mod partikolari fejn tali prattiki jaffettwaw il-valur tad-ditta u l-għażla tal-prodott jew jillimitaw l-innovazzjoni jew il-komparabbiltà tal-prezzijiet;

74. Jinnota li r-Regolament dwar l-Eżenzjoni ta' Kategorija Vertikali (VBER) ( 21 ) u l-Linji Gwida Vertikali ( 22 ) relatati ma ġewx adattati b'mod adegwat għall-iżviluppi reċenti tas-suq, b'mod partikolari t-tkabbir tal-bejgħ online u tal-pjattaformi online; jinnota wkoll, li l-Kummissjoni bħalissa qed taħdem fuq il-proposta tagħha biex tadatta aħjar ir-regolament u l-linji gwida; jenfasizza li hemm tħassib dwar is-settur tal-oġġetti durabbli, fejn il-manifatturi qegħdin jikkompetu direttament man-network tad-distribuzzjoni billi jimmodifikaw it-termini kuntrattwali tar-relazzjoni tad-distribuzzjoni vertikali, u b'hekk qegħdin ipoġġu lid-distributuri fi żvantaġġ kompetittiv u jisfurzaw lill-SMEs barra mis-suq; jisħaq li d-diġitalizzazzjoni tas-settur tal-oġġetti durabbli tqajjem ukoll tħassib dwar il-kompetizzjoni; jitlob lill-Kummissjoni tiżgura li kwalunkwe reviżjoni futura tqis l-abbuż tal-ftehimiet ta' distribuzzjoni selettiva, it-tikkettar u miżuri oħra biex jiġu evitati x-xiri, id-distribuzzjoni u l-bejgħ mill-ġdid transfruntier tal-oġġetti;

75. Iqis li d-distinzjoni li saret fl-abbozz tal-linji gwida għar-reviżjoni tal-VBER bejn iż-żamma tal-prezz għall-bejgħ mill-ġdid (RPM), li tgħawweġ is-suq, u l-prezz minimu rreklamat (MAP), li tista' tkun permessa f'ċerti ċirkostanzi u kundizzjonijiet, tista' tikkostitwixxi għodda li tappoġġja lill-SMEs biex jirreżistu kompetizzjoni aggressiva fil-prezzijiet f'postijiet tas-suq online; jitlob lill-Kummissjoni, għal dan il-għan, tiċċara, fil-linji gwida, il-kundizzjonijiet li skonthom MAP ma jikkostitwixxix RPM;

76. Itenni l-appell tiegħu lill-Kummissjoni biex tindirizza l-effett antikompetittiv tar-restrizzjonijiet territorjali tal-provvista (TSCs) bl-għan li jinkiseb suq uniku li jiffunzjona bis-sħiħ u jiġu sfruttati l-benefiċċji potenzjali tiegħu għall-konsumaturi; itenni li t-TSCs jistgħu jinqalgħu permezz ta' prattiki differenti, bħar-rifjut ta' forniment, it-theddid ta' twaqqif tal-forniment lil distributur partikolari, il-limitazzjoni tal-kwantitajiet disponibbli għall-bejgħ, id-differenzjazzjoni mingħajr ebda spjegazzjoni tal-firxiet u tal-prezzijiet tal-prodotti fost l-Istati Membri u l-limitazzjoni tal-għażliet lingwistiċi għall-imballaġġ tal-prodotti;

77. Ifakkar fl-appell preċedenti tiegħu lill-Kummissjoni biex timmonitorja u tneħħi kwalunkwe mblukkar ġeografiku jew ostaklu ieħor mhux ġustifikat għall-bejgħ online transfruntier li jippersisti, kif identifikat fl-ewwel rieżami fuq terminu qasir tar-Regolament dwar l-Imblukkar Ġeografiku ( 23 ) ; jirrikonoxxi t-tnedija tad-djalogu mal-partijiet ikkonċernati f'dan il-kuntest;

78. Jenfasizza l-importanza tal-kooperazzjoni tal-awtoritajiet nazzjonali tal-kompetizzjoni fi ħdan in-Network Ewropew għall-Kompetizzjoni (NEK); jenfasizza li l-kontribut tagħhom għall-infurzar huma pedament tal-Att dwar is-Swieq Diġitali fil-forma attwali tiegħu; jistieden lill-Kummissjoni tivvaluta bir-reqqa l-implimentazzjoni tad-Direttiva (UE) 2019/1 ( 24 ) ; jilqa' t-traspożizzjoni tad-Direttiva (UE) 2019/1 fil-liġi nazzjonali fl-Istati Membri, b'hekk tingħata s-setgħa lill-awtoritajiet nazzjonali tal-kompetizzjoni biex ikunu inforzaturi aktar effettivi tal-politika tal-kompetizzjoni; jenfasizza li l-kapaċitajiet imsaħħa ta' investigazzjoni u ta' teħid ta' deċiżjonijiet tal-awtoritajiet nazzjonali tal-kompetizzjoni kif ukoll il-livelli suffiċjenti ta' riżorsi umani u finanzjarji, se jippermettu infurzar aħjar tar-regoli tal-kompetizzjoni b'mod indipendenti u imparzjali; jirrakkomanda li tiżdied il-kapaċità analitika tal-awtoritajiet nazzjonali tal-kompetizzjoni biex ikunu jistgħu jindirizzaw aħjar il-kumplessitajiet li jinħolqu fl-infurzar tad-dritt tal-kompetizzjoni fis-swieq diġitali; jirrakkomanda wkoll li l-awtoritajiet nazzjonali tal-kompetizzjoni jikkollaboraw fir-rigward tal-kondiviżjoni tal-aħjar prattiki u jaħdmu flimkien ma' awtoritajiet kompetenti oħra biex jieħdu approċċ multidixxiplinari ħalli jinqerdu s-silos tal-infurzar, peress li l-imġiba antikompetittiva tista' tidħol ukoll f'oqsma tal-protezzjoni tad-data jew tad-dritt tal-konsumatur;

79. Jisħaq fuq l-importanza ta' garanziji ta' indipendenza għall-awtoritajiet nazzjonali ta' sorveljanza u kompetizzjoni, itenni l-ħtieġa dejjem tikber li jiġu żgurati kanali aktar effikaċi ta' komunikazzjoni, informazzjoni u kooperazzjoni fil-livell tal-UE; jenfasizza, f'dan ir-rigward, il-ħtieġa li dawn l-awtoritajiet jiġu pprovduti bir-riżorsi umani, finanzjarji u teknoloġiċi meħtieġa għat-twettiq xieraq tal-kompiti tagħhom; jenfasizza, fl-aħħar nett, l-importanza li jinżammu l-aktar rekwiżiti stretti ta' trasparenza u indipendenza fir-rigward tal-mandati ta' dawn l-awtoritajiet, mill-mekkaniżmi għall-ħatra sar-regoli għall-aċċess tal-informazzjoni;

80. Jisħaq li l-infurzar irid jibqa' indipendenti u jibbenefika minn għodod ta' skrinjar adatti għall-iskop u r-riżorsi umani bi kwalifiki xierqa, sabiex jiġu ttrattati b'mod effiċjenti n-numri u t-tipi ta' każijiet li qed jiżdiedu u li huma aktar ta' sfida;

81. Ifakkar fil-fatt li analiżi fil-fond tad-Direttiva 2014/104/UE ( 25 ) ma setgħetx titwettaq minħabba traspożizzjoni mdewma u n-nuqqas ta' informazzjoni rilevanti dwar il-każijiet ġudizzjarji; jistieden lill-Kummissjoni, madankollu, biex timmonitorja kontinwament l-implimentazzjoni tad-Direttiva u tippubblika r-riżultati tal-analiżi;

82. Iqis li l-Parlament għandu jkollu rwol attiv fid-dibattitu politiku dwar il-politika tal-kompetizzjoni; jinnota li l-Parlament għandu jkun aktar involut bħala osservatur fl-attività tal-gruppi ta' ħidma u tal-gruppi ta' esperti, bħan-Network Internazzjonali dwar il-Kompetizzjoni (ICN) u l-OECD, sabiex jikseb aktar għarfien fil-qasam u jibqa' aġġornat dwar l-iżviluppi sabiex ikun aktar ippreparat għar-rwol tiegħu ta' koleġiżlatur; jisħaq li l-Parlament għandu jipparteċipa fil-Ġimgħat tal-Kompetizzjoni tal-UE u f'laqgħat oħra li għalihom huma mistiedna rappreżentanti tal-Istati Membri; jinnota li l-Grupp ta' Ħidma dwar il-Kompetizzjoni huwa vettura utli biex jitrawmu skambji bejn il-Parlament Ewropew u d-DĠ COMP;

83. Jikkundanna l-aggressjoni mhux ipprovokata u mhux ġustifikata tar-Russja kontra l-Ukrajna; jilqa' l-miżuri straordinarji li l-UE qed tistabbilixxi biex tgħin lill-poplu Ukren; jappoġġja l-miżuri mmirati lejn l-NGOs u n-negozji li jgħinu lir-rifuġjati jaħarbu lejn l-Unjoni minn pajjiżi milquta mill-gwerra;

84. Jistieden lill-Kummissjoni timmonitorja mill-qrib is-sitwazzjoni u, jekk xieraq, tuża l-flessibbiltà meħtieġa tal-qafas tal-UE dwar l-għajnuna mill-Istat biex l-Istati Membri jkunu jistgħu jipprovdu appoġġ lill-kumpaniji u lis-setturi l-aktar milquta b'mod sever mill-aggressjoni militari Russa li għaddejja kontra l-Ukrajna u li se tkun ta' dannu għas-sanzjonijiet imposti fuq ir-Russja;

o

o o

85. Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill, lill-Kummissjoni, lill-parlamenti nazzjonali tal-Istati Membri u lill-awtoritajiet tal-kompetizzjoni nazzjonali u, fejn applikabbli, reġjonali tal-Istati Membri.

(1) ĠU C 67, 8.2.2022, p. 2.

(2) ĠU C 362, 8.9.2021, p. 22.

(3) Ir-rapport tal-Kummissjoni tat-23 ta' Novembru 2021 bit-titolu “First Annual Report on the screening of foreign direct investments into the Union” (L-Ewwel Rapport Annwali dwar l-iskrinjar tal-investimenti diretti barranin fl-Unjoni) (COM(2021)0714).

(4) ĠU L 11, 14.1.2019, p. 3.

(5) https://ec.europa.eu/competition-policy/system/files/2021-06/kd0221712enn_market_definition_notice_2021_1.pdf

(6) Il-Kummissjoni Ewropea, id-Direttorat Ġenerali għall-Kompetizzjoni, Montjoye, Y., Schweitzer, H., Crémer, J., “Competition policy for the digital era” (Il-politika tal-kompetizzjoni għall-era diġitali), l-Uffiċċju tal-Pubblikazzjonijiet, 2019, https://data.europa.eu/doi/10.2763/407537.

(7) Il-Kummissjoni Ewropea, l-Aġenzija Eżekuttiva għall-Konsumatur, is-Saħħa, l-Agrikoltura u l-Ikel, “Consumer vulnerability across key markets in the European Union: final report” (Il-vulnerabbiltà tal-konsumatur fis-swieq ewlenin fl-Unjoni Ewropea: rapport finali), l-Uffiċċju tal-Pubblikazzjonijiet, 2016, https://data.europa.eu/doi/10.2818/056024.

(8) ĠU L 243, 9.7.2021, p. 1.

(9) ĠU C 80, 18.2.2022, p. 1.

(10) ĠU C 508, 16.12.2021, p. 1.

(11) ĠU L 270, 29.7.2021, p. 39.

(12) Testi adottati, P9_TA(2021)0441.

(13) Ir-Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).

(14) Id-Direttiva (UE) 2018/958 tal-Parlament Ewropew u tal-Kunsill tat-28 ta' Ġunju 2018 dwar test tal-proporzjonalità qabel l-adozzjoni ta' regolamentazzjoni ġdida tal-professjonijiet (ĠU L 173, 9.7.2018, p. 25).

(15) Sentenza tal-Qorti Ġenerali tal-10 ta' Novembru 2021, Google u Alphabet vs Il-Kummissjoni, T-612/17, ECLI:EU:T:2021:763.

(16) Ibid.

(17) Ir-Rapport Speċjali Nru 24/2020 tal-Qorti Ewropea tal-Awdituri, Il-kontroll tal-fużjonijiet fl-UE u l-proċedimenti tal-antitrust tal-Kummissjoni: jeħtieġ li tiżdied is-sorveljanza tas-swieq, 19 ta' Novembru 2020.

(18) ĠU L 187, 26.6.2014, p. 1.

(19) ĠU L 352, 24.12.2013, p. 1.

(20) Ir-Regolament tal-Kunsill (KE) Nru 139/2004 tal-20 ta' Jannar 2004 dwar il-kontroll ta' konċentrazzjonijiet bejn impriżi (ĠU L 24, 29.1.2004, p. 1).

(21) Ir-Regolament tal-Kummissjoni (UE) Nru 330/2010 tal-20 ta' April 2010 dwar l-applikazzjoni tal-Artikolu 101(3) tat-Trattat dwar il-Funzjonament tal-Unjoni Ewropea għal kategoriji ta' akkordji vertikali u prattiċi miftiehma (ĠU L 102, 23.4.2010, p. 1).

(22) ĠU C 130, 19.5.2010, p. 1.

(23) Ir-Regolament (UE) 2018/302 tal-Parlament Ewropew u tal-Kunsill tat-28 ta' Frar 2018 dwar l-indirizzar tal-imblukkar ġeografiku mhux ġustifikat u forom oħrajn ta' diskriminazzjoni abbażi tan-nazzjonalità, tal-post tar-residenza jew tal-post tal-istabbiliment tal-klijenti fi ħdan is-suq intern (ĠU L 60 I, 2.3.2018, p. 1).

(24) ĠU L 11, 14.1.2019, p. 3.

(25) ĠU L 349, 5.12.2014, p. 1.